Diari Oficial de la Generalitat Valenciana


Sumari del DOGV 2440, del 01-02-1995 (1995/833708)

ACORD de 24 de gener de 1995, del Govern Valencià, pel qual s'aprova definitivament la modificació qualificada relativa al canvi de zonificació de la zona verda prevista en el vial que uneix el carrer de Sant Antoni i l'avinguda de Gregorio Gea, de la partida Almacil, del Pla General d'Ordenació Urbana de Mislata.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   2440

Data del DOGV
:   01-02-1995

Secció del DOGV
:   ALTRES DISPOSICIONS

Número del document
:   1995/833708


Data del document
:   24-01-1995

Organisme emissor
:   Conselleria d'Obres Públiques,Urbanisme i Transports

Tipus de document
:   Acord

ACORD de 24 de gener de 1995, del Govern Valencià, pel qual s'aprova definitivament la modificació qualificada relativa al canvi de zonificació de la zona verda prevista en el vial que uneix el carrer de Sant Antoni i l'avinguda de Gregorio Gea, de la partida Almacil, del Pla General d'Ordenació Urbana de Mislata.   
El Govern Valencià, en la reunió del dia 24 de gener de 1995, adoptà l'acord següent:  
Antecedents de fet  
Primer. El ple de l'ajuntament va aprovar inicialment el 30 de setembre de 1993 la modificació qualificada relativa al canvi de zonificació de la zona verda prevista en el vial que uneix el carrer de Sant Antoni i l'avinguda de Gregorio Gea, de la partida Almacil, del Pla General d'Ordenació Urbana de Mislata i, després del període pertinent d'exposició pública en el qual no s'hi van presentar al·legacions, la va aprovar provisionalment el 27 de gener de 1994.  
Segon. El projecte consta de memòria i plànols d'informació i d'ordenació.  
Tercer. L'objecte de la modificació és desplaçar el carrer i la zona verda prevista en aquest, que actuen de separació entre el sòl urbà industrial i el sòl urbanitzable no programat residencial, uns 30 m en paral·lel a la dibuixada en el Pla General d'Ordenació Urbana, sobre terrenys d'un mateix propietari, i ampliar el sòl urbà en uns 5.400 m2 per a ús industrial, per raons de funcionalitat i millor aprofitament d'aquest sòl, i disminuir en la mateixa proporció el sòl urbanitzable no programat.  
Quart. La Comissió Territorial d'Urbanisme de València, reunida en la sessió del 15 de juny de 1994, va acordar emetre un informe favorable a l'aprovació definitiva de l'expedient de referència.  
Cinquè. El conseller d'Obres Públiques, Urbanisme i Transports va emetre un informe favorable del projecte mitjançant Resolució de 30 de juny de 1994.  
Sisè. El Consell d'Estat va emetre un dictamen favorable el 24 de novembre de 1994.  
Fonaments de dret  
Primer. En la tramitació administrativa d'aquest expedient de modificació qualificada del Pla General d'Ordenació Urbana de Mislata, s'han observat les prescripcions legals que exigeix la Llei del Sòl i que estan constituïdes per les mateixes disposicions establertes per a la formació del pla (article 128 del Reial Decret Legislatiu 1/1992, de 26 de juny); i la documentació resulta adequada i suficient tenint en compte l'objecte de la modificació projectada.  
II. Aquesta modificació pretén desplaçar la zona verda prevista, segons el Pla General d'Ordenació Urbana de Mislata de 29 de març de 1988, en el vial públic que uneix el carrer de Sant Antoni i l'av. de Gregorio Gea. Aquest vial, amb la seua zona verda central, es troba classificat una meitat en el sòl urbà industrial i l'altra en el sòl urbanitzable no programat residencial de la partida Almacil de Mislata. La modificació planteja un desplaçament de forma paral·lela a l'anterior sobre uns terrenys propietat d'una mercantil que ha convingut amb l'ajuntament la cessió gratuïta de 2.875,29 m2 de sòl urbanitzable no programat residencial sobre el qual se situa la meitat del nou carrer i zona verda i, a més, la cessió i urbanització de 3.814,98 m2 de sòl urbà industrial corresponent a la resta dels terrenys destinats a aquest vial i zona verda.  
La modificació projectada comporta una operació urbanística per la qual s'incrementa la superfície de sòl urbà industrial en 5.400 m2, a costa de disminuir en la mateixa proporció el sòl urbanitzable d'ús residencial, però sense menyscabar la superfície real destinada a zona verda.  
Pot considerar-se que la modificació plantejada obeeix a una millor gestió urbanística del sector, a raons de millor aprofitament i funcionalitat i, en particular, a la minoració de costos en l'execució, cosa que repercuteix en benefici de la col·lectivitat, sense que la reordenació proposada incidesca a penes sobre zones verdes (180 m2 d'una tanca central ubicada en el vial).  
Tercer. El Govern Valencià és competent per a l'aprovació definitiva d'aquesta modificació qualificada del Pla General d'Ordenació Urbana de Mislata, amb l'informe previ favorable del conseller d'Obres Públiques, Urbanisme i Transports i dictamen del Consell d'Estat, en virtut del que disposa l'article 129 del vigent text refós de la Llei del Sòl.  
D'acord amb els preceptes legals esmentats i la resta de normativa aplicable, d'acord amb el Consell d'Estat i a proposta del conseller d'Obres Públiques, Urbanisme i Transports, el Govern Valencià  
ACORDA  
Aprovar definitivament la modificació qualificada sobre el canvi de zonificació de la zona verda prevista en el vial que uneix el c/ Sant Antoni i l'av. Gregorio Gea, de la partida Almacil, del Pla General d'Ordenació Urbana de Mislata.  
Contra aquest acord, que posa fi a la via administrativa, es pot interposar un recurs contenciós administratiu davant la sala contenciosa administrativa del Tribunal Superior de Justícia de la Comunitat Valenciana, en el termini de dos mesos, comptadors des del dia de la notificació o publicació d'aquest acord en el Diari Oficial de la Generalitat Valenciana.  
Abans de la interposició del recurs esmentat, serà requisit imprescindible que el recurrent ho comunique al Govern Valencià, de conformitat amb el que estableixen els articles 57.2.f) i 58 de la Llei reguladora de la Jurisdicció Contenciosa Administrativa, i l'article 110.3 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
Tot això, sense perjudici de poder interposar qualsevol altre recurs que s'estime oportú.  
València, 24 de gener de 1995  
El conseller secretari del Govern Valencià,  
LUIS BERENGUER FUSTER